Diari Oficial de la Generalitat Valenciana


Sumari del DOGV 4605, del 10-10-2003 (2003/10682)

RESOLUCIÓ d'1 d'octubre de 2003, de la directora general del Servici Valencià d'Ocupació i Formació (SERVEF), sobre delegació de competències en matèria de personal, gestió econòmica i contractació administrativa.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4605

Data del DOGV
:   10-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10963


Data del document
:   01-10-2003

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * competència administrativa
    * delegació de poders

RESOLUCIÓ d'1 d'octubre de 2003, de la directora general del Servici Valencià d'Ocupació i Formació (SERVEF), sobre delegació de competències en matèria de personal, gestió econòmica i contractació administrativa. [2003/10824]
  
Des de la creació del Servici Valencià d'Ocupació i Formació mitjançant la Llei 3/2000, de 17 d'abril, com a organisme autònom de naturalesa administrativa, i l'inicial desplegament orgànic i funcional mitjançant el Decret 41/2001, de 27 de febrer, del Govern Valencià, s'han produït distintes modificacions normatives en l'àmbit reglamentari com a conseqüència de la necessària adaptació de l'organització a les noves demandes, fonamentalment d'índole administrativa, a fi d'aconseguir major eficàcia i agilitat en la gestió.
  
Aquesta reestructuració interna que s'ha concretat amb la publicació del Decret 173/2002, de 15 d'octubre; el Decret 13/2003, de 18 de febrer, i el recent Decret 141/2003, d'1 d'agost, tots ells del Govern Valencià, aconsella que la delegació de competències sobre determinades matèries en els diversos òrgans directius o administratius del SERVEF, efectuada mitjançant les resolucions de 12 de març de 2001 i de 17 de gener de 2002, s'adeqüe a les noves estructures i denominacions.
  
En conseqüència, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció introduïda per la Llei 4/1999, de 13 de gener; i en l'article 68 de la Llei 5/1983, de 30 de desembre, de Govern Valencià, resolc
  
Primer. Delegació de competències en matèria de gestió de personal
  
Es deleguen en els òrgans que tot seguit s'indiquen i en els termes que s'expressen, les següents competències:
  
1. Les competències atribuïdes per la normativa vigent en matèria d'horaris de treball, permisos, llicències i vacacions es deleguen:
  
a) En les persones titulars de les direccions territorials d'Ocupació del SERVEF, quan corresponguen a personal destinat en les respectives direccions territorials i als centres dependents de la província corresponent.
  
b) En el secretari/la secretària general, quan corresponguen al personal destinat en els Servicis Centrals del SERVEF.
  
2. La competència per a autoritzar les comissions de servici amb dret a les indemnitzacions previstes en el Decret 24/1997, d'11 de febrer, del Govern Valencià, que ha de realitzar el personal dependent de les direccions territorials i dels centres dependents de la província, correspondrà a la persona titular de la direcció territorial respectiva, sempre que la destinació de la comissió se situe dins de l'àmbit territorial de la Comunitat Valenciana, i es delega en el secretari/la secretària general aquesta competència en la resta dels casos.
  
3. Es delega en el secretari/la secretària general l'exercici de la resta de competències atribuïdes directament al director/a la directora del SERVEF per la normativa vigent en matèria de gestió de personal i de funció pública.
  
Segon. Delegació de competències en matèria de contractació administrativa, patrimonial i de dret privat
  
Es deleguen en els òrgans que tot seguit s'indiquen i en els termes que s'expressen, les següents competències:
  
1. Contractes menors d'obra
  
a) Es delega en el cap/la cap de l'Àrea de Recursos Humans i Econòmics l'exercici que la normativa vigent atribueix a l'òrgan de contractació, siga quin siga l'import i la naturalesa econòmica del contracte. Aquesta delegació comportarà l'aprovació de la despesa a càrrec del subprograma pressupostari que corresponga segons la unitat destinatària de l'obra.
  
b) No obstant això, es delega en les persones titulars de les direccions territorials d'Ocupació del SERVEF les mateixes competències respecte de les unitats, dependències i centres SERVEF del seu àmbit territorial, per al supòsit d'obres de reparació simple, conservació o manteniment que no afecten els elements estructurals o la imatge de l'edifici, l'import de la qual siga igual o inferior a 6.000 euros i imputables exclusivament al capítol II de la despesa.
  
2. Contractes menors de subministrament i de prestació de servicis
  
a) Es delega en el cap/la cap de l'Àrea de Recursos Humans i Econòmics l'exercici que la normativa atribueix a l'òrgan de contractació, siga quin siga el capítol econòmic i el subprograma pressupostari a què s'impute la despesa, per a tots els contractes menors de subministrament i prestació de servicis, inclosa l'aprovació de la despesa corresponent, amb excepció del que disposen les lletres b) i c) d'aquest apartat.
  
b) Es delega en les persones titulars de les direccions territorials d'Ocupació del SERVEF l'exercici que la normativa vigent atribueix a l'òrgan de contractació, inclosa l'aprovació de la despesa, en el seu respectiu àmbit territorial, quant a les unitats, dependències i centres SERVEF de la província, excepció feta dels contractes menors de subministrament que per la seua naturalesa siguen imputables al capítol VI de la despesa.
  
c) Els contractes menors de servicis regulats en l'article 196.3, lletra d), del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, consistents en el desenvolupament d'aplicacions informàtiques específiques elaborades en funció dels requeriments de l'administració, així com els contractes menors de subministrament de béns d'inversió ofimàtica i informàtica, inclosa l'aprovació de la despesa, es deleguen en el cap/la cap d'Àrea d'Organització i Sistemes d'Informació.
  
3. Contractes menors de consultoria o d'assistència
  
Es delega en el secretari/la secretària general l'exercici de les competències que la normativa vigent atribuïsca a l'òrgan de contractació, inclosa l'aprovació de la despesa.
  
4. Es delega en el secretari/la secretària general l'exercici de la resta de competències que la normativa vigent en matèria de contractació administrativa atorga a l'òrgan de contractació, inclòs el subministrament de béns pel procediment d'adquisició centralitzada i la resolució de devolució de les fiances constituïdes com a requisit previ a la licitació o a la contractació. Aquesta delegació portarà implícita l'aprovació de la despesa corresponent.
  
5. Es delega en el secretari/la secretària general l'exercici de les competències que, en matèria patrimonial, és atribuïda a l'òrgan executiu del SERVEF per la normativa vigent, amb les limitacions i els requisits contingudes en aquesta.
  
6. Es delega, a més, en el secretari/la secretària general, l'exercici de totes les actuacions no incloses en l'apartat anterior que es requerisquen en l'àmbit del dret privat.
  
7. Així mateix, es delega en el secretari/la secretària general la representació del SERVEF davant d'altres administracions en els actes que conduïsquen a l'atorgament de llicències i autoritzacions administratives.
  
8. La firma dels documents de gestió comptable que requerisca l'exercici de les competències delegades en els set punts anteriors, correspondrà al cap la cap d'Àrea de Recursos Humans i Econòmics.
  
9. Igualment, es delega en el cap/la cap d'Àrea de Recursos Humans i Econòmics la firma dels certificats d'inventari de béns mobles.
  
Tercer. Delegació de competències en matèria de gestió econòmica
  
Es deleguen en els òrgans que tot seguit s'indiquen en els termes que s'expressen, les següents competències:
  
I. Gestió de despeses de personal
  
a) Es delega en el cap/la cap d'Àrea de Recursos Humans i Econòmics l'exercici de les competències relatives a la gestió de les despeses imputables al capítol I del pressupost del Servici Valencià d'Ocupació i Formació, inclosa la firma dels documents de gestió pressupostària que es requerisquen en la tramitació de les citades despeses, així com l'autorització de les modificacions tècniques entre crèdits del capítol I que resulten necessàries per a una adequada gestió d'aquestes despeses.
  
b) Es delega igualment en el cap/la cap d'Àrea de Recursos Humans i Econòmics, per a la totalitat del personal del SERVEF, la subscripció dels parts d'inclusió de variacions en nòmina a què es refereix l'article 4 de l'Ordre de 30 de maig de 1990, de Confecció, Fiscalització, Comptabilització i Pagament de les Nòmines del Personal de la Generalitat Valenciana, així com la totalitat dels actes administratius que conduïsquen a la gestió del pagament de la nòmina del personal del SERVEF, inclosa la gestió de les retencions del IRPF i de les cotitzacions a la Seguretat Social i la resta d'assegurances socials. Es delega igualment en el cap/la cap d'Àrea de Recursos Humans i Econòmics el certificat de retribucions i retencions a compte.
  
II. Transferències corrents i de capital
  
A) En l'àmbit d'actuació de la Secretaria General del SERVEF, d'acord amb l'article 15 del Reglament d'Organització i del Règim Jurídic:
  
1. Es delega en el secretari/la secretària general l'exercici de les competències que s'indiquen tot seguit:
  
a) La competència de concessió i de denegació de les transferències corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.
  
b) La resolució d'acceptació del desistiment o de la renúncia per part de la persona sol·licitant, així com qualsevol altra incidència que es produïsca amb posterioritat a la concessió.
  
c) El reconeixement de l'obligació i la proposta de pagament, fins i tot les de caràcter plurianual.
  
d) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.
  
e) La minoració de la subvenció concedida en els supòsits d'incompliment per part del beneficiari establits en la normativa vigent.
  
f) La incoació i la resolució dels expedients de revocació de subvencions en els supòsits previstos en la normativa vigent.
  
g) En relació amb les competències delegades en les dues lletres anteriors, es delega també la competència d'exigir el reintegrament de les quantitats indegudament percebudes i els interessos de demora des del moment del pagament d'aquestes.
  
2. La firma de tots els documents comptables que es necessiten com a conseqüència de l'exercici d'aquestes competències en l'àmbit de les transferències corrents i de capital corresponents al subprograma 322.59 «Administració i Coordinació General», o equivalent, correspondrà al cap la cap de l'Àrea de Recursos Humans i Econòmics.
  
B) En l'àmbit d'actuació de la Direcció General d'Ocupació i Inserció Laboral, d'acord amb l'article 16 del Reglament d'Organització i del Règim Jurídic:
  
1. Es delega en el/la titular de la Direcció General d'Ocupació i Inserció Laboral l'exercici de les competències que s'indiquen tot seguit, sobre totes les transferències pròpies del seu àmbit d'actuació, llevat de les excepcions expressades en els números 2, 3 i 4 següents:
  
a) La competència de concessió i de denegació de les transferències corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.
  
b) La resolució d'acceptació del desistiment o de renúncia per part del sol·licitant, així com qualsevol altra incidència que es produïsca amb posterioritat a la concessió.
  
c) El reconeixement de l'obligació i la proposta de pagament, fins i tot les de caràcter plurianual.
  
d) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.
  
e) La minoració de la subvenció concedida en els supòsits d'incompliment per part del beneficiari establits en la normativa vigent.
  
f) La incoació i la resolució dels expedients de revocació de subvencions en els supòsits previstos en la normativa vigent.
  
g) En relació amb les competències delegades en les dues lletres anteriors, es delega també la competència d'exigir el reintegrament de les quantitats indegudament percebudes i els interessos de demora des del moment del pagament d'aquelles.
  
2. Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació, l'exercici de les mateixes competències especificades en el número 1 anterior respecte dels programes de foment d'ocupació següents:
  
- Programa de Foment d'Ocupació Estable.
  
- Programa de Foment d'Ocupació Adreçat a Emprenedors.
  
- Programa d'Ajudes a les Entitats Ocupadores dels Plans Integrals d'Ocupació.
  
- Programa de Foment per a Persones amb Discapacitat, amb l'excepció de les ajudes a centres especials d'Ocupació.
  
3. Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació i respecte dels programes d'ocupació que s'indiquen tot seguit, l'exercici de les mateixes competències especificades en el número 1 anterior, a excepció de la competència de concessió i de denegació de les subvencions, que no és objecte de delegació:
  
- Programa d'Ajudes d'Ocupació Pública d'Interés Social.
  
- Programa d'Ajudes a les Entitats Promotores dels Plans Integrals d'Ocupació.
  
- Programa de Foment del Desenvolupament Local.
  
4. De la delegació efectuada en el director/la directora general d'Ocupació i Inserció Laboral, no n'és objecte la competència de concessió i denegació de les subvencions de les ajudes següents:
  
- Programa de Pactes Territorials per a l'Ocupació.
  
- Entre els diversos tipus d'ajudes de centres especials d'Ocupació:
  
- Projectes de creació de llocs de treball.
  
- Subvencions destinades a equilibrar financerament els centres, incloses en la modalitat «Manteniment de llocs de treball».
  
5. La firma de tots els documents comptables associats que es requerisquen com a conseqüència de l'exercici de les competències delegades en aquesta lletra B) correspondrà:
  
- Al cap/a la cap de l'Àrea d'Inserció Laboral, en l'àmbit de les transferències corresponents al subprograma 322.54 «Inserció Laboral», o equivalent.
  
- Al cap/a la cap d'Àrea de Foment d'Ocupació en l'àmbit de les transferències corresponents al subprograma 322.51 «Foment de l'Ocupació», o equivalent.
  
C) En l'àmbit d'actuació de la Direcció General de Formació i Qualificació Professional, d'acord amb l'article 17 del Reglament d'Organització i del Règim Jurídic:
  
1. Es delega en el/la titular de la Direcció General de Formació i Qualificació Professional l'exercici de les competències que s'indiquen tot seguit per a totes les transferències corrents i de capital pròpies del seu àmbit d'actuació, excepte les que s'indiquen en l'apartat 2:
  
a) La competència de concessió i de denegació de les transferències corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.
  
b) La competència de concessió i de denegació de les subvencions destinades a finançar les accions formatives efectuades per les entitats beneficiàries de línies pressupostàries nominatives regulades mitjançant conveni o contracte-programa, en matèria de formació professional ocupacional i contínua competència del SERVEF, així com la firma de tots els documents administratius que siguen necessaris per a formalitzar la concessió de les citades subvencions.
  
c) La resolució de les incidències que es produïsquen amb posterioritat a la concessió de les transferències, sense perjuí de la delegació efectuada en els directors/les directores territorials que s'estableix en el número 3 següent.
  
d) El reconeixement de l'obligació i la proposta de pagament de les transferències corrents o de capital, fins i tot les de caràcter plurianual.
  
e) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.
  
f) La minoració de la subvenció concedida en els supòsits d'incompliment per part del beneficiari establits en la normativa vigent.
  
g) La incoació i la resolució dels expedients de revocació de subvencions en els supòsits previstos en la normativa vigent.
  
h) En relació amb les competències delegades en les dues lletres anteriors, es delega també la competència d'exigir el reintegrament de les quantitats indegudament percebudes i els interessos de demora des del moment del pagament d'aquelles.
  
2. En el cas de les subvencions del Programa d'Escoles Taller, Cases d'Ofici i Tallers d'Ocupació, es delega en el director/la directora general de Formació i Qualificació Professional l'exercici de les competències que s'indiquen en l'apartat anterior, a excepció de la concessió i la denegació de les ajudes, que no es deleguen.
  
3. Es delega en els/les titulars de les direccions territorials d'Ocupació del SERVEF, per a totes les transferències corrents i de capital corresponents al subprograma 322.52 «Formació professional ocupacional», o equivalent, les següents competències:
  
a) La resolució d'acceptació del desistiment o de la renúncia per part del sol·licitant.
  
b) La resolució de la suspensió cautelar del desenvolupament de les accions formatives en matèria de programes de Formació i Inserció Professional i Formació Professional Ocupacional o Contínua.
  
4. La firma de tots els documents comptables associats que es requerisquen com a conseqüència de l'exercici d'aquestes competències en l'àmbit de les transferències corrents i de capital corresponents al subprograma 322.52 «»Formació professional ocupacional», o equivalent, correspondrà al cap/a la cap de l'Àrea de Formació i Qualificació Professional.
  
5. Es delega en els directors/les territorials d'Ocupació del SERVEF, en el seu respectiu àmbit d'actuació, la firma dels certificats individualitzats d'aprofitament o de diplomes expedits a les persones que hagen superat amb èxit, de conformitat amb la seua normativa reguladora, els cursos corresponents a qualsevol programa formatiu gestionat pel Servici Valencià d'Ocupació i Formació.
  
III. Gestió pressupostària d'altres despeses no arreplegades en els apartats anteriors que resulten imputables als capítols II i III de l'estat de despeses del Pressupost del Servici Valencià d'Ocupació i Formació.
  
Es delega en el cap/la cap d'Àrea de Recursos Humans i Econòmics la firma dels documents de gestió comptable que es necessiten en la tramitació de les citades despeses.
  
IV. Pagaments
  
1. La referència feta a la delegació de firma dels documents de gestió comptable efectuada en el resolc segon i en els apartats I, II i III d'aquest resolc tercer s'entén realitzada a totes les fases comptables excepte a la formalització de les fases corresponents a l'ordenació de pagaments, fases P (ordre de pagament) i T (materialització del pagament).
  
2. Es delega en el secretari/la secretària general la firma de tots els documents que siguen necessaris per a formalitzar les ordres de pagament (fases P).
  
3. Es delega en el cap/la cap de l'Àrea de Recursos Humans i Econòmics la firma de tots els documents que siguen necessaris per a formalitzar els pagaments (fase T) corresponents a les ordres de pagament lliurades a favor dels creditors del SERVEF.
  
V. Operacions extrapressupostàries
  
Es delega en el cap/la cap de l'Àrea de Recursos Humans i Econòmics la firma de tots els documents comptables que siguen necessaris per al fidel reflex comptable de les retencions a compte i la resta d'operacions extrapressupostàries.
  
VI. Ingressos
  
Es delega en el cap/la cap d'Àrea de Recursos Humans i Econòmics la firma de tots els documents comptables que siguen necessaris per a formalitzar els ingressos competència del SERVEF, inclosos aquells relatius als reintegraments de quantitats indegudament percebudes i d'interessos de demora mencionats en l'apartat II «Transferències corrents i de capital».
  
Quart. Suplència
  
En cas de vacant, absència o malaltia de les persones titulars dels òrgans en què es delega l'exercici de les competències de la present Resolució, les competències delegades s'exerciran automàticament, mentre perdure la citada situació, per l'òrgan immediatament superior establit en el Reglament d'Organització i Règim Jurídic del SERVEF; en el cas que, al seu torn, la persona titular d'aquest òrgan també es trobara en alguna d'aquestes situacions, les citades funcions seran assumides per les persones titulars dels òrgans directius o administratius segons l'ordre que s'estableix tot seguit:
  
1. secretari/secretària general,
  
2. director/a general d'Ocupació i Inserció Laboral,
  
3. director/a general de Formació i Qualificació Professional,
  
4. cap d'Àrea d'Organització i Sistemes d'Informació,
  
5. cap d'Àrea de Recursos Humans i Econòmics,
  
6. cap d'Àrea de Foment d'Ocupació,
  
7. cap d'Àrea d'Inserció Laboral,
  
8. cap d'Àrea de Formació i Qualificació Professional,
  
9. cap d'Àrea de Gabinet Tècnic.
  
Això excepte les funcions atribuïdes als directors/a les directores territorials d'Ocupació del SERVEF, que seran assumides pel respectiu cap/la respectiva cap de servici territorial que corresponga per raó de la matèria que es tracte, i si no n'hi ha, segons l'ordre determinat en l'article 22 del Reglament d'Organització i Règim Jurídic del SERVEF.
  
Cinqué. Constància expressa de la delegació
  
Les resolucions administratives que s'adopten per delegació indicaran expressament aquesta circumstància i es consideraran dictades per l'òrgan delegant, sense que hi càpia la delegació de competències delegades.
  
Sisé. Avocació de la competència
  
La delegació de competències que s'efectua a través de la present Resolució s'entén sense perjuí que, en qualsevol moment, el director/la directora general del SERVEF puga demanar el coneixement i la resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Seté. Transitòria
  
Amb caràcter transitori, i exclusivament per a les transferències del Programa PAMER, inclós en els programes d'ajudes d'Ocupació Pública d'Interés Social, corresponents a convocatòries de l'exercici 2003 i anteriors, l'exercici de les competències que en el resolc tercer, apartat II «Transferències corrents i de capital», lletra B), punt 3, es delega en les persones titulars de les direccions territorials d'Ocupació del SERVEF, serà exercit pel director/per la directora general d'Ocupació i Inserció Laboral.
  
Huité. Derogació
  
Queden derogades expressament la Resolució de 12 de març de 2001, del director general del Servici Valencià d'Ocupació i Formació (SERVEF), sobre delegació de competències en matèria de personal, gestió econòmica i contractació administrativa (DOGV 3.965, de 23 de març de 2001; Correcció d'Errades DOGV 3.978 i 4.012), i la Resolució de 17 de gener de 2002, del director general del Servici Valencià d'Ocupació i Formació, per la qual es modifica la Resolució de 12 de març de 2001 (DOGV 4.176, de 25 de gener de 2002; Correcció d'Errades DOGV 4.187), qualsevol resolució de delegació de firma vigent que tracte sobre les matèries regulades en la present disposició, i qualsevol altra resolució que contradiga o s'opose al que disposa aquesta resolució.
  
Nové. Entrada en vigor
  
La present Resolució de delegació de competències entrarà en vigor a partir de l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, les persones interessades podran interposar-hi recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa-Administrativa, o potestativament, recurs de reposició davant d'aquest mateix òrgan en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és procedent, qualsevol altre que consideren procedent.